สนง.เจ้าท่าสุราษฎร์ฯปัดเอี่ยวสินบนฉาวจนท.รัฐไถเงินบริษัทญี่ปุ่น ชี้เป็นเขตเจ้าท่านครศรีฯ
สำนักงานเจ้าท่าสาขาสุราษฎร์ฯ ปัดเอี่ยวกรณีสินบนฉาวเจ้าหน้าที่รัฐฯ ไถเงินบริษัทยักษ์ใหญ่ญี่ปุ่น ชี้เป็นเขตเจ้าท่านครศรีธรรมราช
18 ก.ค. 2561

สืบเนื่องจากประเด็นที่ “ข่าวหุ้นธุรกิจออนไลน์” ได้รายงานข่าว เกี่ยวกับกรณีที่สำนักงานสืบสวนพิเศษของอัยการกรุงโตเกียว ประเทศญี่ปุ่นอยู่ระหว่างสอบสวน บริษัท มิตซูบิชิ ฮิตาชิ พาวเวอร์ ซิสเต็มส์ จำกัด หรือ MHPS ในข้อหาละเมิดกฎหมายป้องกันการแข่งขันที่ไม่เป็นธรรม จากกรณีที่ MHPS จ่ายสินบนมูลค่ากว่า 60 ล้านเยน หรือคิดเป็นเงินไทยประมาณ 20 ล้านบาท ผ่านนายหน้าให้กับเจ้าหน้าที่ทางการของประเทศไทย เพื่อแลกกับการชนะประมูลโครงการก่อสร้างโรงไฟฟ้าพลังงานความร้อนในประเทศไทย เมื่อปี 2556
โดยมีกระแสข่าวว่า กรณีดังกล่าวเป็นการติดสินบนให้กับเจ้าหน้าที่สำนักงานเจ้าท่าภูมิภาคสาขาสุราษฎร์ธานี เพื่อขนเครื่องจักรขึ้นท่าเรือที่จะนำไปใช้ในการก่อสร้างโรงไฟฟ้าขนอม ตามที่ได้รายงานในข่าว หึ่ง! “สนง.เจ้าท่าสุราษฎร์ฯ” ไถเงิน MHPS ขนเครื่องจักรสร้างโรงไฟฟ้า EGCO อ.ขนอม
ล่าสุด แหล่งข่าวระดับสูงจากสำนักงานเจ้าท่าภูมิภาคสาขาสุราษฎร์ธานี เปิดเผยกับ “ข่าวหุ้นธุรกิจออนไลน์” ว่า ประเด็นดังกล่าวไม่ได้เกี่ยวข้องกับสำนักงานเจ้าท่าภูมิภาคสาขาสุราษฎร์ธานีแต่อย่างใด โดยยืนยันว่าเหตุการณ์ที่เกิดขึ้นไม่ได้เกิดขึ้นบนพื้นที่ความดูแลของสำนักงานเจ้าท่าภูมิภาคสาขาสุราษฎร์ธานี ซึ่งจากการตรวจสอบข้อมูลเชิงลึกโรงไฟฟ้าขนอม ตั้งอยู่บนพื้นที่ จ.นครศรีธรรมราช ซึ่งเป็นเขตการดูแลของสำนักงานเจ้าท่าภูมิภาคสาขานครศรีธรรมราช
 
 